CELEX: 62011CN0599
Language: mt
Date: 2011-11-28 00:00:00
Title: Kawża C-599/11 P: Appell ippreżentat fit- 28 ta’ Novembru 2011 minn TofuTown.com GmbH kontra s-sentenza tal-Qorti Ġenerali (It-Tieni Awla) tal- 20 ta’ Settembru 2011 fil-Kawża T-99/10, Meica Ammerländische Fleischwarenfabrik Fritz Meinen GmbH & Co. KG vs L-Uffiċċju għall-Armonizzazzjoni fis-Suq Intern (Trade marks u Disinni)

5.5.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 133/14
            
         Appell ippreżentat fit-28 ta’ Novembru 2011 minn TofuTown.com GmbH kontra s-sentenza tal-Qorti Ġenerali (It-Tieni Awla) tal-20 ta’ Settembru 2011 fil-Kawża T-99/10, Meica Ammerländische Fleischwarenfabrik Fritz Meinen GmbH & Co. KG vs L-Uffiċċju għall-Armonizzazzjoni fis-Suq Intern (Trade marks u Disinni)
   (Kawża C-599/11 P)
   2012/C 133/25
   Lingwa tal-kawża: il-Ġermaniż
   
      Partijiet
   
   
      Appellanti: TofuTown.com GmbH (rappreżentant: B. Krause, avukat)
   
      Partijiet oħra fil-proċedura: L-Uffiċċju għall-Armonizzazzjoni fis-Suq Intern (Trade marks u Disinni), Meica Ammerländische Fleischwarenfabrik Fritz Meinen GmbH & Co. KG
   
      Talbiet tal-appellanti
   
   L-appellanti titlob li l-Qorti tal-Ġustizzja jogħġobha:
   
               —
            
            
               tannulla s-sentenza appellata;
            
         
               —
            
            
               tikkundanna lil Meica Ammerländische Fleischwarenfabrik Fritz Meinen GmbH & Co. KG għall-ispejjeż taż-żewġ istanzi, jew, fil-każ li jiġi miċħud l-appell (quid non), tordna li dawn l-ispejjeż jinqasmu.
            
         
      Aggravji u argumenti prinċipali
   
   L-appell preżenti huwa intiż kontra s-sentenza tal-Qorti Ġenerali, li permezz tagħha din tal-aħħar ċaħdet id-deċiżjoni tar-Raba’ Bord tal-Appell tal-Uffiċċju għall-Armonizzazzjoni fis-Suq Intern (Trade marks u Disinni), tas-7 ta’ Jannar 2010, dwar proċedimenti ta’ oppożizzjoni bejn Meica Ammerländische Fleischwarenfabrik Fritz Meinen GmbH & Co. KG u TofuTown.com GmbH.
   Fil-fehma tal-appellanti, is-sentenza appellata għandha tiġi annullata abbażi ta’ dawn l-aggravji:
   
                
            
            
               L-ewwel nett, il-Qorti Ġenerali wettqet żball ta’ liġi meta kkonstatat, abbażi ta’ kriterji ġodda, li hemm probabbiltà ta’ konfużjoni fis-sens tal-Artikolu 8(1)(b) tar-Regolament Nru 207/2009 (1). Skont is-sentenza appellata, sabiex jiġi kkonstatat xebh terminoloġiku huwa biżżejjed li ż-żewġ termini jirriżultaw minn terminu ġenerali u li — minkejja li huma differenti — ma joħolqux kuntrast bejniethom, liema kuntrast ikun inkompatibbli mal-ġurisprudenza.
            
         
                
            
            
               It-tieni nett, il-Qorti Ġenerali wettqet żball ta’ liġi meta kkonstatat li kien hemm probabbiltà ta’ konfużjoni mingħajr ma ħadet inkunsiderazzjoni l-kriterji rilevanti u aċċettabbli fl-evalwazzjoni tax-xebh tat-trade marks. Fil-każ preżenti, l-uniku element komuni jinsab fit-tarf tat-trade mark li għaliha saret l-oppożizzjoni. Skont ġurisprudenza stabbilita, il-konsumaturi ġeneralment jagħtu iktar attenzjoni lill-bidu ta’ trade mark milli lit-tarf tagħha.
            
         
      (1)  Regolament tal-Kunsill (KE) Nru 207/2009, tas-26 ta’ Frar 2009, dwar it-trade mark Komunitarja (ĠU L 78, p. 1)